stanford-oval/wikipedia huggingface dataset:
סופי סיילס
קורות חיים

אביו היגר לארצות הברית מהונגריה, נישא והתיישב עם אשתו בפרנקלינטון שבצפון קרוליינה והוליד שלושה ילדים, הצעיר שבהם סיילס. סיילס למד בתיכון בווירג'יניה המערבית וסיים את חוק לימודיו ב-1944. לאחר מכן התגייס לחיל הים האמריקני ושירת על אוניית סוחר חמושה בקרבות מלחמת העולם השנייה באוקיינוס השקט. במהלך שירותו התחבב על חבריו הימאים בזכות בדיחות אשר נהג לספר ומתיחות שערך, להן נפלו קורבן.
לאחר סיום המלחמה למד סיילס עיתונאות באוניברסיטת מרשל וסיים עם תואר שני בתחום לימודיו. באותה העת החל להופיע במועדוני לילה כבדרן וזמר. לאחר שסיים לימודיו החל לעבוד כדי ג'יי ותסריטאי בתחנת רדיו מקומית בהנטינגטון. ב-1949 עבר לסינסינטי, שם החל להופיע גם בטלוויזיה. סיילס הנחה באותו הזמן תוכנית ריקוד כמו גם תוכנית אירוח לילית.
לאחר שתוכניותיו בוטלו לבסוף עבר סיילס לקליבלנד, ולאחר מכן לדטרויט, לשם הגיע ב-1953. בכל אחת מהערים המשיך להנחות תוכניות טלוויזיה ורדיו וכן להופיע במועדוני לילה. בדטרויט עבד עבור רשת השידור ABC ולתקופה קצרה אף ניסה לפתח קריירה מוזיקלית, לאחר שהוציא סינגל דרך אולפני ההפקות של מוטאון.
קורות חיים > הצלחתו בטלוויזיה

תוכניתו הידועה ביותר של סיילס הייתה "צהריים עם סופי סיילס", שלאחר מכן נקראה בפשטות "המופע של סופי סיילס". התוכנית עלתה לשידור לראשונה ב-1953 בתחנת טלוויזיה מקומית של ABC בדטרויט, והחל ב-1959 זו שודרה ברשת הארצית. לאחר כשנה וחצי התוכנית ירדה מהרשת הארצית וחזרה לרשת מקומית, הפעם בלוס אנג'לס. ב-1964 עבר סיילס עם תוכניתו לניו יורק, שם חזר לצבור פופולריות.
התוכנית כללה מערכוני סלפסטיק ושאר אמצעים קומים, בשילוב עם בובות ושחקנים. בין הבדיחות הקבועות בתוכנית הייתה  הטחת עוגת פאי מצופה קרם קצפת בסיום רבים מהמערכונים בפרצופו של סיילס. הבדיחה הייתה כה פופולרית בקרב צופיו עד שסיילס חזר עליה שוב ושוב לאורך כל שנות שידור הסדרה וזו הפכה לסימן ההיכר שלו. לימים יטען סיילס כי בפניו הוטחו יותר מ-25 אלף עוגות עבור מערכוניו. בשיא הפופולריות של התוכנית, בשנות ה-60 בניו יורק, סיילס אירח באופן קבוע אמנים בולטים בתוכנית למערכונים והופעות מוזיקליות. כך בין השאר התארחו אצלו סמי דייוויס ג'וניור, פרנק סינטרה ולהקת הסופרימס.
לאחר יותר מעשור בניו יורק שב סיילס ללוס אנג'לס והשיק התוכנית מחדש, הפעם תחת השם "המופע החדש של סופי סיילס", אך התוכנית בוטלה לאחר עונה אחת. סיילס חזר לתחום הרדיו ולניו יורק, שם שידר בתחנת הרדיו של NBC בתקופת עלייתו של השדרן הווארד סטרן באותה תחנה. סיילס וסטרן רבו פעמים רבות, לעיתים אף בשידור חי מעל גלי האתר. כך, למשל, סטרן טען במהלך אחת מתוכניותיו כי הוא חתך את מיתרי הפסנתר בו השתמש סיילס בתוכניתו שלו. עם זאת, לימים הודה סטרן כי לא באמת חתך את המיתרים והשידור נועד רק להלחיץ את סיילס.
עם דעיכת תוכניות הטלוויזיה של סיילס הוא היה למשתתף קבוע בתוכניות שעשועונים ואף הנחה אחת ברשת ABC.
מחלוקות וביקורת אודות התוכנית

לא אחת נמתחה על סיילס ביקורת כי חצה את גבול הטעם הטוב בבדיחותיו. בין התקריות הבולטות שידור תוכנית טלוויזיה ב-1 בינואר 1965, יום לאחר חגיגות הסילבסטר. סיילס ביקש מקהל הילדים שבצופיו לגשת לחדר השינה של הוריהם, אשר נרדמו לאחר חגיגות השנה החדשה, ולהוציא מארנקיהם "פיסות נייר ירוקות ומשונות עם תמונות של הנשיאים עליהן", בכוונתו לדולרים. סיילס ביקש מהילדים לשלוח לו את השטרות והבטיח בתמורה שישלח להם גלויה מפוארטו ריקו. לאחר שהתחנה אכן קיבלה שטרות ממוענים לסיילס (שרבים מהם היו, עם זאת, שטרות מונופול), נאלץ סיילס להסביר לצופיו כי הייתה זו בדיחה. התחנה עשתה מאמץ להחזיר את השטרות, אך כאשר התרעומת הציבורית גברה השעתה את סיילס והורידה תוכניתו למשך שבועיים.
במקרים אחרים רבו טענות כי סיילס סיפר בדיחות גסות במהלך תוכניות הילדים שלו. על אף שטענות אלו לא הוכחו מעולם, וסיילס אף הציע פרס של 10,000 דולר למי שיוכיחן, השמועות והביקורת בעקבותן נמשכו.
לעיתים מקור המחלוקת לא היה סיילס עצמו, אלא צוות ההפקה של התוכנית אשר היה מותח את סיילס. בכמה מקרים צוות ההפקה ניסה להסיח את דעתו של סיילס בעזרת חשפנית, אשר הייתה נוטלת חלק בתוכנית. אמנם תמונות עירום מעולם לא שודרו במהלך התוכנית עצמה, באחד המקרים החשפנית כן צולמה בעירום והסצנה שוחררה בקלטת "פיספוסים".
הערות שוליים

↑  Richard Corliss, Farewell to the Pieman: Soupy Sales, 1926-2009, October 23, 2009, Time Magazine
| --- | --- |
בקרת זהויות :  NLI: 987012093676205171  GND: 123538882  ICCU: DDSV263379  ISNI: 0000 0000 1608 6321  LCCN: n86006004  MusicBrainz: 24264f95-a7b6-4db3-bf5d-1b2e5bbc722c  SNAC: w6qk0f4c  VIAF: 49149196467174791498   WorldCat (עם VIAF): 49149196467174791498
צמדאים

| צמדאים |
| --- | --- |

מיון מדעי
ממלכה:: בעלי חיים
מערכה:: מיתרניים
תת־מערכה:: חולייתנים
על־מחלקה:: עגולי הפה
מחלקה:: צמדים
סדרה:: צמדאים
משפחות
 Petromyzontidae  Geotriidae  Mordaciidae  Mayomyzontidae - נכחדו
שם מדעי
 Petromyzontiformes ‏ברג, 1940
צַמְדָּאִים (שם מדעי: Petromyzontiformes) היא סדרה של מיתרניים חסרי לסתות שבוגריהם מתאפיינים בפה משונן דמוי משפך. זוהי הסדרה היחידה במחלקת הצמדים (Hyperoartia), אף שבעבר היא כללה עוד משפחות. השם הנפוץ של המינים המשתייכים לסדרה זו הוא צמדים (Lamprey). הצמדים מהווים קבוצה עתיקה מאוד של חולייתנים ונכללים בעל-מחלקת עגולי הפה (Cyclostomata) ביחד עם המיקסינות, אף שהקרבה המדויקת ביניהם שנויה במחלוקת.
הצמדאים מכונים "דגים", אף שרוב הדגים הם בעלי לסתות. קיימת מחלוקת על הגדרתם כדגים.
מאפיינים מורפולוגיים

הצמד הבוגר דומה במראהו לצלופח והוא חסר קשקשים וסנפירים זוגיים. הוא בעל פה משונן דמוי משפך המשמש ליניקה, שבעה סדקי זימים בכל צד של הראש, עיניים גדולות הממוקמות ליד הזימים ונחיר אחד בצד העליון של הראש. אורכו של הצמד נע בין 13 ל-100 ס"מ.
לוע הצמד מחולק לשניים, כאשר החלק הגחוני יוצר צינור נשימה המופרד מהפה על ידי שסתום הנקרא ולום (Velum). הפרדה זו מהווה התאמה לצורת ההזנה של הבוגרים משום שהיא מונעת מנוזלי הגוף של הפונדקאי לדלוף דרך הזימים או להפריע לחילוף הגזים, המתבצע בצמד על ידי הכנסה והוצאה של מים דרך הזימים במקום הכנסתם דרך הפה והוצאתם דרך הזימים.
בשלב הפגית, הנקרא אמוצטס (Ammocoetes), העיניים מכוסות בשכבת עור ואינן מפותחות. הן משלימות את התפתחותן במהלך המטמורפוזה, ובבוגר הן מכוסות בשכבת עור דקה ושקופה שהופכת לעכורה בפרטים משומרים.
לצמדים שלד סחוסי, אך במקום חוליות אמיתיות יש להם שורה של מבנים סחוסיים הנקראים ארקואליה (Arcualia) המסודרים סביב מיתר הגב. המאפיינים המורפולוגיים הייחודיים הללו של הצמדים מהווים בסיס להשערה שהם טקסון אחות של כל החולייתנים הלסתניים, ובדרך כלל הם נחשבים לקבוצה הפרימיטיבית ביותר של החולייתנים.
תזונה

צמדים טפילים, המהווים רק 18 מתוך כ־38 מיני הצמדים המוכרים בימינו, ניזונים כבוגרים מדם ונוזלי גוף של פונדקאי על ידי הצמדת פיהם לגופו וחיתוך הרקמות החיצוניות באמצעות שיניהם. הפונדקאים של הצמד הם מינים שונים של דגים ולעיתים אף יונקים ימיים. צמדים עשויים לתקוף גם בני אדם מעת לעת, אך בעיקר במקרים של רעב קיצוני.
צמדים שאינם טפיליים, אשר כוללים את המינים שבדרך כלל חיים במים מתוקים, אינם ניזונים כלל כבוגרים. מינים אלו מתקיימים בשלב הבוגר מהמאגרים שצברו בשלב הפגית (אמוצטס) על ידי סינון מזון מהמים.
תפוצה

הצמדים חיים בעיקר לאורך חופים ובמים מתוקים, אף שמספר מינים (לדוגמה: Geotria australis, Petromyzon marinus וצמד פסיפי (Lampetra tridentata) נודדים על פני מרחקים גדולים באוקיינוס. מספר מיני צמדים חיים באגמים ללא כל גישה לים. הצמדים מצויים ברוב האזורים הממוזגים בעולם מלבד אלו שבאפריקה. שלב הפגית (אמוצטס) בעל עמידות נמוכה לטמפרטורות גבוהות של מים, ולכן צמדים אינם מצויים באזורים טרופיים.

תפוצת הצמדים נפגעת בשל דיג יתר וזיהום מים. סכרים ומיזמי בינוי אחרים מפריעים לנתיבי הנדידה של הצמדים וחוסמים את הגישה אל אתרי ההשרצה. לעומת זאת, תעלות מלאכותיות שנבנו אפשרו לצמדים לפלוש לבתי גידול חדשים, במיוחד באמריקה הצפונית, שם צמדי ים הפכו למזיק משמעותי בימות הגדולות.
מחזור חיים

צמדים בוגרים משריצים בנהרות ואז מתים. הפגיות הצעירות, הנקראות אמוצטס, מבלות כשנתיים בנהרות, שם הן חיות מחופרות במשקע וניזונות מחומר רקב אורגני וממיקרואורגניזמים שהן מסננות מהמים (כמו: אצות). לאחר מכן, האמוצטס עוברים מטמורפוזה שאורכת מספר חודשים ומגיעים לשלב הבוגר.
מינים מסוימים אינם ניזונים לאחר המטמורפוזה, בעוד שאחרים נודדים לים או לאגמים, שם הם ניזונים מסוגים שונים של דגים ואף מיונקים ימיים. המינים בהם הבוגרים נודדים לים מתחילים להיזון מדגים אחרים זמן קצר לאחר המטמורפוזה, עוד בעודם שוחים במורד הזרם.
טקסונומיה וסיסטמטיקה

מומחי טקסונומיה משייכים את הצמדים והמיקסינות לתת-מערכת החולייתנים במערכת המיתרניים, הכוללת גם את תת-מערכות מיתרני הזנב ומיתרני הראש. מחקרים פילוגנטיים ומורפולוגיים עדכניים משייכים את הצמדים והמיקסינות לעל-מחלקת חסרי הלסתות. על-המחלקה השנייה היא החולייתנים הלסתניים, והיא כוללת את דגי הסחוס, דגי הגרם, הדו-חיים, הזוחלים, העופות והיונקים. הצמדים משתייכים כולם לסדרה אחת, סדרת הצמדאים (Petromyzontiformes), הכוללת 10 סוגים בשלוש משפחות, שתיים מהן מונוטיפיות ברמת הסוג. בסך הכל מזוהים בימינו כ־38 מיני צמדים. חלוקה למשפחות וסוגים:
משפחה Geotriidae
סוג ומין יחיד Geotria australis
משפחה Mordaciidae
סוג Mordacia
משפחה Petromyzontidae
סוג ומין יחיד Caspiomyzon wagneri
סוג Entosphenus
סוג Eudontomyzon
סוג Ichthyomyzon
סוג Lampetra
סוג Lethenteron
סוג ומין יחיד Petromyzon marinus
סוג Tetrapleurodon
הצמדים כמזון

צמדים שימשו כמזון לאדם כבר בתקופות עתיקות, ונחשבו למעדן בתקופת הרומאים. בימי הביניים הם נאכלו על ידי בני המעמד הגבוה ברחבי אירופה, במיוחד בעתות צום, משום שטעמם בשרי יותר משל רוב הדגים האחרים.
גם בימינו צמדים גדולים נחשבים למעדן במיוחד בדרום-מערב אירופה (פורטוגל, ספרד וצרפת) ובמחצית הצפונית של פינלנד. מדינות נוספות בהן נאכלים צמדים הן שוודיה, רוסיה, ניו זילנד, המדינות הבלטיות, יפן וקוריאה הדרומית.

כמה מינים של צמד, ובכללם הצמד הכספי (אנ') (Caspiomyzon wagneri), צמדי הנהרות (אנ') (Lampetra fluviatilis ו-Lampetra planeri) וצמד הים (אנ') (Petromyzon marinus), הם בעלי ריר וסרום רעילים, ועל כן דורשים ניקוי יסודי לפני הבישול. בבריטניה משמשים צמדים לעיתים קרובות כפיתיון לדיג, בדרך כלל כשהם מתים.
הצמדים כמזיקים

צמדי ים הפכו למזיק משמעותי בימות הגדולות באמריקה הצפונית לאחר שתעלות מלאכותיות אפשרו להם להגיע לשם בתחילת המאה ה-20. הצמדים נחשבים למין פולש בימות הגדולות, אין להם שם אויבים טבעיים והם ניזונים ממינים רבים בעלי חשיבות כלכלית לאדם כמו טרוטת האגמים. בימינו מצויים הצמדים בעיקר בנחלים הנשפכים לימות. מחסומים מיוחדים מונעים את תנועת הבוגרים במעלה הזרם, ובנוסף נעשה שימוש ברעלים קוטלי צמדים (Lampricides) אשר אינם פוגעים ברוב המינים האחרים החיים במים. מדובר בשיטות מורכבות ויקרות אשר אינן מחסלות את הצמדים בימות אלא רק מגבילות את מספרם. שיטות חדשות להגבלת אוכלוסיית הצמדים הנמצאות בשלבי פיתוח כוללות שחרור צמדים שעברו סירוס כימי ושימוש בפרומונים לפגיעה במחזור החיים של הצמדים.
לקריאה נוספת

Renaud, C.B. (2011) Lampreys of the world. An annotated and illustrated catalogue of lamprey species known to date, FAO Species Catalogue for Fishery Purposes. No. 5. Rome. ISBN 978-92-5-106928-8
שבעה סדקי זימים בכל צד של הראש
פה של צמד
אמוצטס, פגית של צמד
מינים של צמדים אירופיים
מנת אורז וצמד פורטוגזית
צמד שנצמד לדג
צמד שנצמד לטרוטת אגמים
טיטי איינאו

| --- | --- |

איינאו, 2017
 לידה:  23 ביוני 1991 (בת 33) אתיופיה גונדר, אתיופיה
 שם לידה:  ייטאייש איינאו
 מדינה:  ישראל ישראל
 פעילות בולטת:  "הישרדות הונדורס" (מקום שני בעונה זו של תוכנית המציאות הישראלית)
 השכלה:  המרכז הבינתחומי הרצליה
 תקופת הפעילות:  מ-2013
 מקצוע:  דוגמנית, מנחת טלוויזיה
 השקפה דתית:  יהדות 
 בן זוג:  צחי פרנקל
 מספר צאצאים:  1 
 פרסים והוקרה:  מלכת היופי של ישראל (2013)
 
ייטאייש (טיטי) פרנקל-איינאו (נולדה ב-23 ביוני 1991) היא דוגמנית, מגישה, ומלכת היופי של ישראל לשנת 2013. היא הישראלית ילידת-אתיופיה הראשונה שזכתה בתואר זה.
ביוגרפיה

ייטאייש (טיטי) איינאו (באמהרית: ይታይሽ «ቲቲ» አየነው) נולדה בכפר קטן במחוז גונדר שבאתיופיה, ובשנת 2003, עלתה לישראל יחד עם אחיהּ הגדול, מקונן. הוריהם נפטרו טרם עלייתם; אביהּ בשנת 1993, ואמהּ בשנת 2000. גדלה והתחנכה בנתניה, ואת לימודיה התיכוניים עשתה בכפר הנוער הדתי ליד כפר חסידים.
בשנת 2009 התגייסה לצה"ל לחיל המשטרה הצבאית. בהמשך יצאה לקורס קצינים אותו סיימה בהצלחה. שירתה במערך המעברים כקצינת מ"צ, ולאחר מכן השתחררה בדרגת סגן.
באפריל 2013 הוכתרה כ"מלכת היופי של ישראל" ובכך הייתה יוצאת אתיופיה הראשונה שזכתה בתואר זה. בהמשך שנה זו, מלכת היופי איינאו נשלחה לייצג את מדינת ישראל בתחרות "מיס תבל 2013" ("מיס יוניברס 2013"), במקום בתחרות "מיס וורלד" ("מיס עולם") אליה נשלחו מרבית הזוכות הישראליות בשנים שקדמו לה.
מיד לאחר הזכייה החלה לדגמן עבור קמפיינים רבים באירופה ובישראל. בין היתר שימשה כפרזנטורית לחברות גולף ו-Red Sin. באותה שנה במהלך כהונתה כמלכת היופי הצליחה גם להעלות את קרובי משפחתה לישראל, שעלייתם עוכבה במשך שנים רבות בשל הליכים בירוקרטיים. מסע עלייה זה של משפחתה, תועד בכתבה נרחבת שנערכה בחברת החדשות של ערוץ 2 ובעיתון "ידיעות אחרונות".
בשנת 2015 השתתפה ב"הישרדות הונדורס", העונה השביעית של תוכנית המציאות "הישרדות", ששודרה בערוץ 2 של רשת, שם הייתה לאחת המתמודדות הבולטות, העפילה לגמר אך סיימה במקום השני.
ב-2016, הנחתה את טקס בחירת "מלכת היופי" ששודר בערוץ 2.
בשנת 2017 השתתפה בעונה החמישית- "גולסטאריות" של תוכנית המציאות "גולסטאר" של HOT.
ב-10 ביולי 2021 החלה להתמודד ב"האח הגדול VIP" עונה 4 ברשת 13 והודחה תשיעית.
חיים אישיים

בשנים 2013-2014 הייתה בזוגיות כחצי שנה עם המוזיקאי מוש בן ארי.
במרץ 2022 איינאו התארסה לבן זוגה, איש העסקים צחי פרנקל, אב לשניים מנישואיו הראשונים. ב-25 באוקטובר 2022, נולד בנם המשותף של פרנקל ואיינאו. ב-2 באפריל 2023 הם נישאו.
הערות שוליים

1 2  @titiayenew, טיטי פרנקל איינאו, באתר אינסטגרם
↑  מרב בטיטו, המסע של מלכת היופי לאתיופיה, באתר Xnet‏, 13 ביוני 2013
↑  טיטי ומוש מפרידים כוחות, במדור "פנאי פלוס" באתר ynet‏, 11 במאי 2014
↑  בר זגה, אמא טרייה: טיטי איינאו הביאה לעולם בן בכור, במדור "פנאי פלוס" באתר ynet‏, 26 באוקטובר 2022
↑  ערן סויסה, יפה בלבן: הדוגמנית ואשת העסקים טיטי איינאו נישאה לצחי פרנקל - צפו בתמונות, באתר ישראל היום, 2 באפריל 2023
| מלכות היופי של ישראל |
| --- | --- | --- |
| שנות החמישים | מרים ירון (1950) • מיכל הראל (1951) • אורה ורד ג'מילי (1952) • חבצלת דרור (1953) • אביבה פאר (1954) • אילנה כרמל (1955) • שרה טל (1956) • עטרה ברזילי (1957) • מרים הדר (1958) • רינה יצחקוב (1959) |  |
| שנות השישים | עליזה גור (1960) • דליה ליאון (1961) • יהודית מזור (1962) • אסתר כפיר (1963) • רונית רינת (1964) • עליזה שדה (1965) • אביבה ישראלי (1966) • בתיה כבירי (1967) • מירי זמיר (1968) • חווה לוי (1969) |  |
| שנות השבעים | מושית ציפורין (1970) • אתי אורגד (1971) • אילנה גורן (1972) • לימור שריר (1973) • עדנה לוי (1974) • אורית קופר (1975) • רינה מור (1976) • זהבה ורדי (1977) • דורית ילינק (1978) • ורד פולגר (1979) |  |
| שנות השמונים | אילנה שושן (1980) • דנה וקסלר (1981) • דבי הס (1982) • שמעונה הולנדר (1983) • ספיר קופמן (1984) • הילה קלמן (1985) • נילי דרוקר (1986) • ימית נוי (1987) • שירלי בן מרדכי (1988) • ניקול הלפרין (1989) |  |
| שנות התשעים | איבונה קרוגליאק (1990) • מירי גולדפרב (1991) • רוית אסף (1992) • יאנה חודריקר (1993) • רווית ירקוני (1994) • יאנה קלמן (1995) • טלי לוונטל (1996) • מירית גרינברג (1997) • לינור אברג'יל (1998) • רנא רסלאן (1999) |  |
| העשור הראשון של המאה ה-21 | נירית בקשי (2000) • אילנית לוי (2001) • ימית הר נוי (2002) • סיון קליין (2003) • גל גדות (2004) • ילנה ראלף (2005) • יעל נזרי (2006) • לירן כוהנר (2007) • תמר זיסקינד (2008) • עדי רודניצקי (2009) |  |
| העשור השני של המאה ה-21 | שביט ויזל (2010) • אלה רן (2011) • שני חזן (2012) • טיטי איינאו (2013) • מור ממן (2014) • מעיין קרן (2015) • קארין עליה (2016) • רותם רבי (2017) • ניקול רזניקוב (2018) • סלע שרלין (2019) |  |
| שנות העשרים של המאה ה-21 | תהילה לוי (2020) • נועה כוכבא (2021) • אופיר קורסיה (2024) |  |
| --- | --- |
בקרת זהויות :  GND: 1185829342  VIAF: 30155767410327762803   WorldCat (עם VIAF): 30155767410327762803 
איינאו כמיס ישראל, בתחרות מיס תבל 2013
בן שפירו

| --- | --- |

בן שפירו, 2024
 לידה:  15 בינואר 1984 (בן 41) לוס אנג'לס, ארצות הברית
 שם לידה:  Benjamin Aaron Shapiro
 מדינה:  ארצות הברית ארצות הברית
 השכלה:  אוניברסיטת קליפורניה בלוס אנג'לס  בית הספר למשפטים בהרווארד  ישיבה יוניברסיטי לוס אנג'לס  חטיבת הביניים וולטר ריד
 תקופת הפעילות:  מ-2001
 עיסוק:  עורך דין, איש עסקים, בעל טור, איש תקשורת, סופר, פרשן פוליטי
 מעסיק:  חדשות ברייטברט, KRLA, The Daily Wire, Goodwin 
 בת זוג:  מור טולדנו
 צאצאים:  4
 מספר צאצאים:  4 
 קישורים חיצוניים
 פייסבוק:  officialbenshapiro
 טוויטר:  benshapiro
 טלגרם:  benshapiro
 אתר רשמי
 חתימה:  
 
בנימין "בן" אהרון שפירו (באנגלית: Benjamin "Ben" Aaron Shapiro; נולד ב-15 בינואר 1984) הוא עורך דין, איש תקשורת, איש עסקים, סופר ופרשן פוליטי אמריקאי-יהודי-אורתודוקסי.
שפירו כותב טורים ב-"Creators Syndicate" (אנ'), ב"ניוזוויק" וב"עמי", ומשמש כעורך אמריטוס של The Daily Wire שהיה שותף להקמתו ב-2015. שפירו הוא המנחה של הפודקסט הפוליטי היומי "המופע של בן שפירו". שפירו היה העורך הכללי של אתר החדשות האמריקאי חדשות ברייטברט בשנים 2012 עד 2016. כתב 16 ספרים, בהם רבי-מכר. הוא מופיע באופן תדיר ברשת הטלוויזיה "פוקס ניוז" כפרשן פוליטי ונואם בקמפוסים ובקולג'ים. שפירו מזוהה עם הימין השמרני בארצות הברית.
הוא מרבה להשתתף בוויכוחים פומביים, להתראיין ולהרצות, גם באתרי חדשות או אוניברסיטאות אמריקניות המזוהים עם השמאל הפוליטי. הרצאותיו מלוות בקביעות בהפגנות נגד והפרות סדר בניסיון למנוע את הרצאותיו.
עם כ-20 מיליון עוקבים ברשתות החברתיות, סרטונים של שפירו נהפכו לוויראליים עם עשרות מיליוני צפיות.
קורות חיים

שפירו נולד בלוס אנג'לס שבקליפורניה למשפחה יהודית קונסרבטיבית ממוצא אשכנזי. יש לו שלוש אחיות צעירות ממנו. שני הוריו עבדו בהוליווד, אמו הייתה מנכ"לית של חברת טלוויזיה ואביו הוא מלחין. בת דודתו היא השחקנית מארה וילסון. כשהיה בן 9 עברה משפחתו ליהדות אורתודוקסית. בבית הספר היסודי הוקפץ פעמיים כיתה. למד בפנימיית ישיבת רמב"ם ובישיבה יוניברסיטי לוס אנג'לס (YULA). בגיל 17 היה לכותב הטור העיתונאי בתפוצה ארצית הצעיר בתולדות ארצות הברית, כשהועסק על ידי Creators Syndicate.
ב-2004 סיים לימודי תואר ראשון בהצטיינות יתרה במדע המדינה באוניברסיטת קליפורניה בלוס אנג'לס. ב-2007 סיים לימודי משפטים בהצטיינות באוניברסיטת הרווארד. לאחר הלימודים התמחה בעריכת דין במשרד "Goodwin Procter" והחל לעבוד כעורך דין.
ב-2012 החל לכתוב טורי פרשנות באתר "חדשות ברייטברט". ב-2013 ייסד עם דייוויד הורוביץ את אתר ביקורת התקשורת "TruthRevolt".
ב-2015 ייסד את האתר "The Daily Wire", שבו הוא שימש כעורך ראשי. ביוני 2020 פרש מתפקידו כעורך ראשי, וקיבל על עצמו את תפקידו של עורך אמריטוס. ג'ון ביקלי הוכרז כעורך הראשי הבא של האתר.
מ-2019 הוא משדר פודקסט פופולרי בשם "המופע של בן שפירו".
ב-26 בינואר 2024 שיתף פעולה עם הראפר טום מקדונלד והוציא ביחד איתו שיר לראשונה בשם "Facts" (אנ'). השיר שמכיל מסרים שמרנים-ימניים הפך בין לילה ללהיט בארצות הברית, צבר קרוב ל-5 מיליון צפיות ביוטיוב בלילה אחד, וטיפס למקום הראשון של שורת רשימות השמעה, כולל iTunes.
עמדותיו > אידאולוגיה פוליטית

שפירו מזוהה עם הימין השמרני בארצות הברית. עמדותיו הכלכליות קפיטליסטיות. הוא נוהג לבקר את שיטת הדמוקרטיה הסוציאליסטית הן מהפן הכלכלי והן מהפן המוסרי. מהפן הכלכלי הוא טוען שהיא הביאה לכישלון הקומוניזם וכן למשבר הכלכלי בן ימינו בוונצואלה. מהפן המוסרי הוא רואה חוסר צדק בלקיחת כסף מאדם רק מפני שהוא עשיר, ומשייך לדמוקרטיה הסוציאליסטית את האכזריות שבה שלטונות קומוניסטיים הגיעו לרצח המוני של בני עמם למען המטרה הקומוניסטית.
במערכת הבחירות לנשיאות ארצות הברית 2016 שפירו תמך בטד קרוז והתנגד למועמדותו של דונלד טראמפ. באותן בחירות שפירו לא הצביע, ורמז כי בחירה בטראמפ הייתה יותר הצבעה נגד הילרי קלינטון מאשר הצבעה למען טראמפ.
עם זאת, בבחירות לנשיאות ארצות הברית שנערכו ב-2020 הודיע שפירו כי יצביע לטראמפ, משום שטעה לגבי מדיניותו, משום שהנזק באישיותו של טראמפ כבר נגרם, ובעיקר משום ש"הדמוקרטים השתגעו לגמרי".
במערכת הבחירות לנשיאות ארצות הברית של 2024, אמר שפירו ששני המועמדים המרכזיים (הנשיא המכהן ביידן, והנשיא לשעבר טראמפ) גרועים, ו"ה (מפלגה) הראשונה לשפיות תנצח".
עמדותיו > גזע

שפירו סבור כי אפרו-אמריקאים היו בעבר קורבנות של אי-צדק בארצות הברית, וישנה גזענות גם כיום, אך אין כיום אי-צדק מערכתי נרחב בהקשר זה.
לדעתו, ארצות הברית לא הוקמה על בסיס העבדות, אלא למרות העבדות.
שפירו הוקיע את חבר הקונגרס האמריקאי סטיב קינג בינואר 2019, לאחר שקינג הגן על המונחים "עליונות לבנה" ו"לאומנות לבנה". שפירו קרא להוקיע אותו ותמך במתחרה העיקרי של קינג בשנת 2020, רנדי פינסטרה.
עמדותיו > דת

שפירו הוא יהודי מודרני אורתודוקסי. הוא מתח ביקורת על פרקטיקות יהודיות ליברליות וטען כי היהדות הרפורמית אינה אופציה קבילה. לדעתו, התמיכה של הקהילה הרפורמית בטרנסג׳נדרים מעידה שיהודים רפורמים אינם יהודים.
בשנת 2011 כתב כי 78% מהיהודים הצביעו בבחירות 2008 לאובמה. לדבריו, רובם של מצביעים אלה הם יהודים בשמם בלבד, שלא אכפת להם ממדינת ישראל או שהם דואגים לגביה פחות מאשר לגבי הפלות, נישואים הומוסקסואליים וההתחממות הגלובלית. גם על ברני סנדרס כתב שפירו שהוא יהודי בשמו בלבד.
הוא סבור שמדינת ישראל לא צריכה להשקיע מאמצים מיוחדים בקהילות לא אורתודוקסיות בארצות הברית, משום שרוב חבריהן לא יישארו חלק מהעם היהודי בעוד דור או שניים. עם זאת הוא תומך בקירובם לישראל של צעירים יהודים בעזרת תוכניות כגון "תגלית".
עמדותיו > הסכסוך הישראלי-פלסטיני

שפירו תומך בהתיישבות היהודית בישראל וביהודה ושומרון. הוא מתנגד לפתרון שתי המדינות.
בשנת 2003 פרסם מאמר בו קרא ל"טרנספר של הפלסטינים והערבים-ישראלים החוצה מיהודה ושומרון, מרצועת עזה ומישראל". הוא טען ש"גירוש של אוכלוסייה עוינת היא דרך נפוצה ואפקטיבית למנוע הסתבכויות אלימות". בנוסף באותו מאמר, שפירו טען ש"האידאולוגיה של האוכלוסייה הפלסטינית זהה לזו של ארגון טרור". העיתונאי האמריקאי ג'פרי גולדברג מתח ביקורת רבה על הערות אלה והביא אותן כדוגמה להתנהגותו ה"פשיסטית" של שפירו, לטענתו. ב-2013 שפירו חזר בו בנוגע לגדה המערבית, וכתב שטרנספר כזה "אינו אנושי, אינו מעשי ולא יוביל לשלום בין ישראל לפלסטינים".
עמדותיו > הפלות

שפירו תומך באיסור על הפלות, כולל במקרים של אונס וגילוי עריות, למעט במקרים שסמכות רפואית קובעת שחיי האם בסכנה כתוצאה מההיריון. הוא סבור כי הפלה היא מעשה אלים ושיש להעמיד לדין רופאים שמבצעים הפלות. הוא התייחס לנשים שעברו הפלות כאל "הורגות תינוקות".
עמדותיו > להט"ב

שפירו סבור כי גבר ואישה מגדלים ילדים בצורה טובה יותר בהשוואה לשני גברים או לשתי נשים, ותיאר את ההומוסקסואליות כחטא. בשנת 2010 כתב כי הסרת ההומוסקסואליות כמחלת נפש מה-DSM נבעה מתקינות פוליטית ולא מנימוקים מדעיים, משום ששיעור הדיכאון וההתמכרות לסמים בקרב הומוסקסואלים גבוה יותר, משום שהם "סוטים מבחינה סטטיסטית" ומשום שאין ביכולתם להתרבות. הוא מתנגד לפסק דין אוברגפל נגד הודג'ס של בית המשפט העליון שקבע כי נישואים חד-מיניים הם זכות חוקתית. עם זאת, הוא מתנגד למעורבות הממשלה בנישואים, והביע דאגה שבגלל פסק הדין האמור עלולה הממשלה לנסות לאלץ מוסדות דת לקיים נישואים חד-מיניים.
שפירו סבור כי טרנסג'נדרים סובלים ממחלת נפש. לדבריו, אי אפשר לשנות את המגדר או את המין "כבמטה קסם". הוא מתנגד לכפייה על רופאים לבצע ניתוחים לשינוי מין, אך אינו מתנגד לאפשר לאדם בגיר המעוניין בכך לעשות ניתוח כזה מרצונו החופשי. הוא מרבה לצטט מחקרים המראים כי ניתוחים אלו אינם פותרים את הבעיה של המטופל ובאופן סטטיסטי מגבירים אותה.
בשנת 2019, בתגובה להצעתו של חבר בית הנבחרים בטו או'רורק להסיר את מעמד הפטור ממס של מוסדות דתיים המתנגדים לנישואים חד-מיניים, אמר שפירו כי אם הוא ינסה להטיף לילדיו בבתי הספר הדתיים, הוא ייאלץ לעזוב את המדינה או להרים אקדח.
עמדותיו > מוסלמים

במאמר משנת 2002 כתב שפירו, "ממש נמאס לי מאנשים שמייללים על 'קורבנות אזרחיים'... כשאני רואה בעיתונים שאזרחים באפגניסטן או בגדה המערבית נהרגו על ידי כוחות אמריקאים או ישראלים, לא באמת אכפת לי". שפירו הצהיר כי "חייל אמריקאי אחד שווה הרבה יותר מאזרח אפגני", ואמר כי האזרחים האפגנים הם "מוסלמים פונדמנטליסטים" המספקים מחסה לטרוריסטים או נותנים להם כסף. שפירו התנצל מאוחר יותר על אמירות אלו. הוא כתב כי המאמר משנת 2002 היה "פשוט גרוע, חד וחלק, ומשהו שהלוואי שמעולם לא הייתי כותב". לדבריו, למרות שהוא עדיין מסכים חלקית עם עיקר המאמר שלו – "שעלינו לחשב את הסיכון לאנשי הצבא האמריקאי כשאנחנו מתכננים הוראות פתיחה באש" – הוא ביטא את הנקודה הזו "בצורה הגרועה ביותר", ופישט את הנושא "מעבר לגבולות המוסר (במיוחד בהטלת ספק במעמד האזרחי של אזרחים מסוימים)".
שפירו טען כי מהגרים ממדינות מוסלמיות מבזים את ארצות הברית.
עמדותיו > שינוי האקלים

שפירו טוען בניגוד לקונצנזוס המדעי שאין דרך מוכחת לאמוד את שיעור השפעת האדם על התחממות הגלובלית ולזהותו כגורם ההשפעה המרכזי. כמו כן הוא מתייחס לשיח הציבורי סביב שינויי האקלים כביטוי של "היסטריה" ודוחה את סיווגם כגורם סיכון אסון עולמי: ”שמעתם ששינויי האקלים עומדים לשים קץ לכל החיים על פני כדור הארץ; שהם מעמידים את הציוויליזציה בסכנה קיומית... אלו שקרים”. הלכה למעשה שפירו תרם להכחשת שינוי אקלים באופן אקטיבי כשב-2023 נחשף כי אתרו "The Daily Wire" שילם לגוגל כדי לקבל חשיפה עבור חיפושים כמו "שינויי אקלים הם מתיחה" (“climate change is a hoax”) ו"מדוע שינויי האקלים מזויפים" (“why is climate change fake”) במטרה לפרסם ולהפיץ מיסאינפורמציה בנושא שינוי האקלים.
תשובתו בדיבייט שנערך ב-2017 בנושא משבר האקלים הפכה לסרטון ויראלי, כשטען שאנשי שוק חופשי רציונליים כבר מצוידים בכלים להתמודד עם המשבר: ”הבה נניח, לצורך הוויכוח, שמפלס המים עולה בכל רחבי העולם, [...] ונניח שכל אזורי שפלת החוף יעלו מתחת למים. [...] אתם חושבים שאנשים לא ימכרו את בתיהם ויעברו?” החוקרים רבקה מילר, קתרין מאך, וכריס פילד טענו במאמר משותף בכתב העת 'סיינטיפיק אמריקן' כי שפירו מייצג "צורה מסוכנת של הכחשת אקלים", כזו שמכירה בערך של הסתגלות לאקלים המשתנה, אך מסרבת להכיר בחשיבות הקריטית של הגבלת שינויי אקלים עתידיים.
חיים אישיים

נשוי למור טולדנו, ישראלית-אמריקאית, רופאה במקצועה, ואב לשתי בנות ושני בנים. מתגוררים בפלורידה שבארצות הברית.